O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “O‘zbekiston Respublikasida ichimlik suvi ta’minoti va kanalizatsiya tizimlarini rivojlantirish bo‘yic

O‘zbekiston Respublikasi Prezidentining “O‘zbekiston Respublikasida ichimlik suvi ta’minoti va kanalizatsiya tizimlarini rivojlantirish bo‘yicha qo‘shimcha chora-tadbirlar to‘g‘risida” 2018-yil 30-noyabrdagi PQ-4040-son qaroriga muvofiq Vazirlar Mahkamasi qaror qiladi:
 1. O‘zbekiston Respublikasi Hukumatining ilovaga muvofiq ayrim qarorlariga o‘zgartirish va qo‘shimchalar kiritilsin.
 2. O‘zbekiston Respublikasi Uy-joy kommunal xizmat ko‘rsatish vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsinlar.
 3. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — O‘zbekiston Respublikasi transport vaziri A.J. Ramatov va O‘zbekiston Respublikasi uy-joy kommunal xizmat ko‘rsatish vaziri M.X. Saliyev zimmasiga yuklansin.
 1. Vazirlar Mahkamasining “Kommunal xo‘jaligi tizimida tabiatni muhofaza qilish faoliyatini yaxshilashga doir qo‘shimcha chora-tadbirlar to‘g‘risida” 2010-yil 3-fevraldagi 11-son qarorida (O‘zbekiston Respublikasi QT, 2010-y., 2-son, 4-modda):
 a) 3-bandning uchinchi-to‘rtinchi xatboshilari quyidagi mazmundagi uchinchi — beshinchi xatboshilar bilan almashtirilsin:
 “2019-yil 1-yanvardan boshlab, atrof-muhitni ifloslantirish va O‘zbekiston Respublikasi hududida chiqindilarni joylashtirish uchun kompensatsiya to‘lovlarining kanalizatsiya tashlanmalariga taalluqli qismi O‘zbekiston Respublikasi Uy-joy kommunal xizmat ko‘rsatish vazirligi tomonidan undiriladi hamda quyidagi tarzda taqsimlanadi: 
 74 foizi — O‘zbekiston Respublikasi Uy-joy kommunal xizmat ko‘rsatish vazirligining Uy-joy kommunal xo‘jaligini rivojlantirish jamg‘armasiga;
 26 foizi — O‘zbekiston Respublikasi respublika budjetiga”;
 b) 1-ilovada:
 2-bandning to‘rtinchi xatboshi quyidagi tahrirda bayon qilinsin:
 “O‘zbekiston Respublikasi Uy-joy kommunal xizmat ko‘rsatish vazirligi tomonidan atrof-muhitni ifloslantirish va O‘zbekiston Respublikasi hududida chiqindilarni joylashtirish uchun kompensatsiya to‘lovlarining kanalizatsiya tashlanmalariga taalluqli qismini undirishda”;
 30-band quyidagi tahrirda bayon qilinsin:
 “30. Suv quvurlari-kanalizatsiya korxonalari har oyda, hisobot davridan keyingi oyning 5-kunigacha abonentlar tomonidan ishlab chiqarish oqova suvlarini kommunal kanalizatsiya tarmog‘iga qabul qilib olish qoidalariga rioya qilinmaganligi to‘g‘risidagi axborotni ushbu Qoidalarga 4-ilovaga muvofiq shaklda tayyorlaydilar”;
 31-banddagi “Davlat ekologiya qo‘mitasining hududiy organlari suv quvurlari-kanalizatsiya korxonalarining taqdimnomalariga binoan” so‘zlari “Suv quvurlari-kanalizatsiya korxonalari ushbu axborotlar asosida” so‘zlari bilan almashtirilsin; 
 32-band quyidagi tahrirda bayon qilinsin:
 “32. Hisobot davri yakunlari bo‘yicha suv quvurlari-kanalizatsiya korxonalari ifloslantiruvchi moddalarni ochiq suv havzalariga yoki joy relyefiga chiqarib tashlaganlik uchun kompensatsiya to‘lovlarini hisoblaydi va ularning to‘lanishini amalga oshiradi, bunda ifloslantiruvchi moddalarni kommunal kanalizatsiya tarmoqlariga normativdan ortiqcha oqizganlik uchun ularning abonentlariga hisoblab yozilgan to‘lovlarning to‘langan summasini chegirib tashlaydilar”;
 41-banddagi “Davlat ekologiya qo‘mitasining hududiy organlari” so‘zlari “Suv quvurlari-kanalizatsiya korxonalari” so‘zlari bilan almashtirilsin;
 2. Vazirlar Mahkamasining 2017-yil 2-iyundagi 340-son qarori (O‘zbekiston Respublikasi QT, 6-son, 87-modda) bilan tasdiqlangan O‘zbekiston Respublikasi Uy-joy kommunal xizmat ko‘rsatish vazirligi to‘g‘risidagi nizom 10-bandining “v” kichik bandiga quyidagi mazmundagi xatboshi qo‘shilsin:
 “atrof-muhitni ifloslantirish va O‘zbekiston Respublikasi hududida chiqindilarni joylashtirish uchun kompensatsiya to‘lovlarining kanalizatsiya tashlanmalariga taalluqli qismini undiradi”.
 3. Vazirlar Mahkamasining 2017-yil 15-iyundagi 375-son qarori (O‘zbekiston Respublikasi QHT, 2017-y., 24-son, 502-modda) bilan tasdiqlangan Ekologiya, atrof muhitni muhofaza qilish va chiqindilar bilan bog‘liq ishlarni amalga oshirish jamg‘armasi mablag‘larini shakllantirish va ulardan foydalanish tartibi to‘g‘risidagi nizomning 3-bandida:
 uchinchi xatboshi chiqarib tashlansin; 
 to‘rtinchi — o‘n to‘rtinchi xatboshilar tegishli ravishda uchinchi — o‘n uchinchi xatboshilar deb hisoblansin.
 4. Vazirlar Mahkamasining “2017 — 2022-yillarda yer osti chuchuk suvlarini ishlatishni kengaytirish hisobiga Farg‘ona vodiysi aholisini toza ichimlik suvi bilan ta’minlash tizimini takomillashtirishning qo‘shimcha chora-tadbirlari to‘g‘risida” 2017-yil 30-sentabrdagi 779-son qarorining rus tili matnidagi 2-bandining uchinchi xatboshidagi “Chistaya pityevaya voda” so‘zlari “razvitiya sistem vodosnabjeniya i kanalizatsii” so‘zlari bilan almashtirilsin.
 6. Vazirlar Mahkamasining “Tabiatni muhofaza qilishni ta’minlashning iqtisodiy mexanizmlarini yanada takomillashtirish chora-tadbirlari to‘g‘risida” 2018-yil 11-oktabrdagi 820-son qarorining 2-bandida:
 “b” kichik banddagi “undiriladi” so‘zidan keyin “(kommunal kanalizatsiya tarmoqlariga ifloslantiruvchi moddalarning normativdan ortiqcha oqizilganligi uchun kompensatsiya to‘lovlari bundan mustasno)” so‘zlari qo‘shilsin;
 quyidagi mazmundagi “v” kichik band qo‘shilsin:
 “v) atrof-muhitni ifloslantirish va O‘zbekiston Respublikasi hududida chiqindilarni joylashtirish uchun kompensatsiya to‘lovlarining kanalizatsiya tashlanmalariga taalluqli qismi O‘zbekiston Respublikasi Uy-joy kommunal xizmat ko‘rsatish vazirligi tomonidan undiriladi hamda quyidagi tarzda taqsimlanadi:
 74 foizi — O‘zbekiston Respublikasi Uy-joy kommunal xizmat ko‘rsatish vazirligining Uy-joy kommunal xo‘jaligini rivojlantirish jamg‘armasiga;
 26 foizi — O‘zbekiston Respublikasi respublika budjetiga”.